PRITARTA

 Molėtų rajono savivaldybės

 tarybos 2017 m. kovo d.

 sprendimu Nr.B1-

**MOLĖTŲ MENŲ MOKYKLOS DIREKTORIAUS 2016 METŲ VEIKLOS ATASKAITA**

1.Trumpa įstaigos veiklos rezultatų apžvalga.

2016 m. didžiausias dėmesys buvo skiriamas ugdymo proceso tobulinimui, ugdymo turinio modernizavimui. Vadovaujantis Švietimo ir mokslo ministro 2015 sausio 27 d. įsakymu Nr.V-48, parengtas ir patvirtintas ugdymo planas – 4 metai pradinis muzikinis ugdymas, 4 metai pagrindinis muzikinis ugdymas, 3 metai pradinis dailinis ugdymas, 4 metai pagrindinis dailinis ugdymas, patikslintos ugdymo programos. Iškeltas ir įgyvendintas prioritetas – mokinių kūrybinis bendradarbiavimas, ansamblinių grojimo įgūdžių ugdymas. Suburti muzikuojantys kolektyvai, įvairių sudėčių muzikiniai ansambliai, kurie sėkmingai pasirodė respublikiniuose konkursuose, festivaliuose, koncertinėje mokyklos veikloje. Toks muzikavimo būdas skatina mokinių motyvaciją, iniciatyvą, ugdo muzikavimo, kūrybingumo, socialines ir komunikavimo kompetencijas.

Mokyklos mokytojai aktyviai tobulino savo kompetencijas, keldami dalykinę kvalifikaciją, dalyvaudami kursuose ir seminaruose, LMTA metodinio centro, MKČ menų mokykloje, Ignalinos,

Vilniaus Br. Jonušo, Trakų muzikos mokyklose, Panevėžio, Ignalinos, Alytaus, Molėtų švietimo centruose, Kauno kultūros centre, Širvintų dailės mokykloje. Aktualius seminarus mokyklos mokytojams pravedė LMTA lektorė Laura Dubosaitė, Londono filharmonijos solistė, buvusi mokyklos mokinė Milda Grigonytė. Grįžę iš kursų ir seminarų muzikos ir dailės mokytojai pasidalijo įgyta patirtimi su kolegomis metodinių ratelių užsiėmimuose.

Ypatingas dėmesys skirtas gabių vaikų ugdymui. Stebimi, vertinami, kiekvieno pusmečio pradžioje atrenkami gabiausi mokiniai, surenkama informacija apie respublikinius festivalius, konkursus, koncertus, išvykas, paskirstomi mokiniai, parenkamos tinkamos programos. Daug mokinių, meno kolektyvų dalyvavo respublikiniuose festivaliuose ir konkursuose, tapo šių renginių nugalėtojais. Laureatų vardus iškovojo solistės kanklininkės, pūtikai, vokalistai, kanklininkių, smuikininkų, vokaliniai ansambliai. Mokinių kūrybiškumo skatinimui kartą į pusmetį rengiamos tradicinės mokinių muzikinės – meninės kūrybos popietės.

Sudaromos sąlygos mokinių saviraiškai ir individualumui atsiskleisti, formuojami sceniniai įgūdžiai, vyksta intensyvi kultūrinė - koncertinė veikla. Paruošti koncertiniai numeriai rajono kultūros įstaigų, muziejų, mokyklų renginiams. Koncertų organizatoriai rengė tradicinius koncertus vaikų darželiuose, savarankiško gyvenimo namuose, bendrojo lavinimo mokyklose. Alantos dvare surengtas tradicinis koncertas „Alantiškiai ir draugai“, specialią programą mokyklos mišrus choras parengė sausio 13-osios minėjimui, surengta popietė „Dainuojame lietuviškai“. Gražiai nuskambėjo ataskaitinis mokyklos koncertas ir paroda visuomenei „Muzika ir spalvos“. Mišrus choras su Molėtų bažnyčios choru ir simfoniniu orkestru „Baltijos naktys“ parengė D. Pergolezi kantatą „Stabat Mater“. Kanklių ansamblis „Žaižara“ surengė spalvingus koncertus Etnokosmologijos muziejuje ir Mindūnų žvejybos muziejuje. Dailės skyrius suorganizavo Ludzos dailės mokyklos (Latvija) mokytojų ir mokinių darbų parodą, rajono mokyklų mokinių kalėdinių atvirukų parodą. Įspūdingą koncertą organizavo buvusi mokinė, Vaiva Datenytė, dabar studijuojanti solinį dainavimą Lietuvos muzikos ir teatro akademijoje. Pučiamųjų orkestras, mišrus choras, 2 kanklių ansambliai atstovavo mokyklą ir rajoną respublikinėje moksleivių dainų šventėje.

2016 metų darbus vainikavo svarbiausias mokyklos renginys, mokyklos 50- mečio jubiliejaus koncertas. Ta proga parengtas ir išleistas leidinys „ Molėtų menų mokyklai 50“, sukurtas įgarsintas filmas, surengta paroda. Visa mokyklos bendruomenė – mokytojai, tėvai , mokiniai, buvę mokiniai, labai aktyviai ruošėsi šiam renginiui, kuris puikiai atspindėjo nueitą mokyklos 50 metų kelią, nuveiktus darbus, pasiektus laimėjimus ir nurodė gaires ateičiai.

2. Pagrindiniai įstaigos vadovo metų veiklos rezultatai pagal pareigybės aprašyme nurodytas funkcijas.

Vadovavau mokyklos strateginio plano, ugdymo plano, metinio veiklos plano sudarymui, sudariau darbo grupes jų parengimui, kontroliavau jų veiklą. Organizavau mokyklos tarybos veiklą, jos atnaujinimą, mokytojų tarybos veiklą, iniciavau mokinių, tėvų susirinkimus, dariau pranešimus.

Pavaduotojai ugdymui paskirsčiau vadybines funkcijas - ugdymo proceso koordinavimo, pamokų tvarkaraščių sudarymo, stojamųjų ir baigiamųjų egzaminų organizavimo, pažangos ir pasiekimų vertinimo, individualių programų sudarymo, renginių ir koncertų organizavimo, privalomų dokumentų surinkimo ir tvarkymo, perklausų akademinių koncertų organizavimo, bibliotekos darbo kontrolės. Sudariau sąlygas savarankiškai dirbti, ir kiekvienų metų pabaigoje atsiskaityti už nuveiktus darbus.

Rūpinausi mokyklos intelektualiniais, materialiniais ir finansiniais ištekliais. Sudariau sąlygas mokytojų, mokinių pamokinei ir koncertinei meninei veiklai, mokytojų kvalifikacijos tobulinimui. Rūpinausi patalpų priežiūra ir remontu, mokymo priemonių, muzikos instrumentų, informacinių technologijų atnaujinimu ir priežiūra. Metų eigoje paskirsčiau finansinius išteklius, paruošiau naujas patalpas dailės skyriaus veiklai. Kontroliavau darbuotojų darbų saugos laikymąsi, vedžiau instruktažus. Rūpinausi mokinių sauga išvykų ir renginių metu, rengiau ir tvirtinau saugos ir sveikatos instrukcijas.

Žmogiškieji ištekliai: mokykloje dirba 21 mokytojas - 11 mokytojų metodininkų, 4 vyr. mokytojai, 6 mokytojai. Vyr. buhalterė, raštvedė, bibliotekininkė - 0,5 etato, stalius – elektrikas -05 etato, valytoja – 1,15 etato.

Finansiniai ištekliai: 2016 m. biudžetas – 324226 Eur. Iš biudžeto 273093 Eur. (atlyginimams 207600, soc. priskaitymams – 64300, vaikų vežiojimui -1193). Iš mokinių krepšelio -26679 Eur. (atlyginimams -20369, soc. priskaitymams -6310). Iš valstybės lėšų – 747 Eur. (minimalios algos padidinimui – 570, soc. priskaitymams – 177).Spec. lėšos (mokestis už mokslą) – 23300 Eur. (prekės -9320, išlaidos -13980). Projektinės ir rėmėjų lėšos -1600 (prekės – 900, išlaidos – 700).

 Sudariau sąlygas darbuotojų bendradarbiavimui, planų sudarymui, renginių, koncertų organizavimui. Sudariau ir įsakymu patvirtinau darbo grupes, kontroliavau ir vertinau jų veiklą. Svarbiausių renginių pasirengimui ir pravedimui įtraukiau visą mokyklos bendruomenę. Skatinau mokinių bendradarbiavimą, muzikavimą ansambliuose ir meno kolektyvuose. Kontroliavau mokytojų etikos normų laikymąsi.

Organizavau ugdymo procesą, vadovavau ugdymo plano, veiklos plano sudarymui. Planus patvirtinau, suderinau su mokyklos taryba ir mokytojų taryba, pateikiau informaciją tėvams ir mokiniams. Kontroliavau kaip šie planai vykdomi. Užtikrinau kokybišką ugdymo proceso vykdymą.

 Stebėjau, analizavau ir vertinau mokyklos veiklą. Stebėjau pamokas, meno kolektyvų repeticijas, perklausas, muzikos skyriaus akademinius koncertus, dailės skyriaus darbų pristatymus, meninę mokyklos veiklą, analizavau ir vertinau mokytojų darbą, pasiektus rezultatus. Mokytojų tarybos ir mokyklos tarybos posėdžiuose pristačiau ir įvertinau veiklos rezultatus, apibendrinau iškeltų tikslų, uždavinių, ugdymo ir veiklos planų vykdymą.

 Sudariau sąlygas mokytojų kvalifikacijos tobulinimui ir atestacijai. Susisteminau mokytojų pageidaujamas tobulinimo kryptis, organizavau informacijos pateikimą iš visų metodinės kvalifikacijos tobulinimo įstaigų apie planuojamus kursus ir seminarus, skyriau lėšas, transportą, sudariau sąlygas mokykloje organizuoti užsiėmimus, kviečiau lektorius. Atestavau 2 mokytojus -
vyr. mokytojo ir mokytojo metodininko kvalifikacinei kategorijai. Su atestacijos komisija parengiau, su mokytojų taryba ir mokyklos taryba suderinau 2017-2019 m. mokytojų atestacijos programą.

Paskirsčiau 2015-2016 m. m. II pusmečio ir 2016-2017 m. m. I pusmečio mokytojų pedagoginį krūvį, kitus papildomus darbus, sudariau mokytojų ir mokyklos darbuotojų tarifikacijas, profesinės linkmės muzikinio ugdymo modulio tarifikacijas, suderinau su Molėtų rajono savivaldybės administracijos kultūros ir švietimo skyriaus vedėju, mokyklos taryba ir patvirtinau įsakymais.

Išdaviau mokyklos baigimo pažymėjimus 26 muzikos skyriaus ir 11 dailės skyriaus mokininiams. Sudariau su tėvais -16 ankstyvojo ugdymo, 45 pradinio ir pagrindinio ugdymo, 26 išplėstinio ugdymo, mokinių mokymosi sutartis. Išdaviau 9 mokytojų atestacijos pažymėjimus.

Ypatingą dėmesį skyriau bendradarbiavimui su mokinių tėvais ir visuomene. Kiekvieno pusmečio muzikos skyriaus akademiniai koncertai ir dailės skyriaus darbų pristatymai vyko dalyvaujant mokinių tėvams. Mokiniai atsiskaitė už pusmečio darbą, aptartos problemos, numatytos gairės kitam pusmečiui. Sušaukiau visuotinius tėvų ir mokinių susirinkimus, atnaujinau mokyklos tarybą. Palaikiau glaudžius partnerystės ryšius su rajono bendrojo lavinimo mokyklomis, MŠC, kultūros centru, bažnyčiomis, rytų Aukštaitijos muzikos ir meno mokyklomis, LMTA, MKČ menų mokykla, Vilniaus B. Dvariono muzikos mokykla. Rengėme bendrus projektus, koncertus, meistriškumo pamokas.

Užtikrinau gerą mokyklos mikroklimatą, skatinau darbuotojus, mokytojus, mokinius reikšti savo nuomonę, teikti pasiūlymus, aktyviai dalyvauti ugdymo procese, meninėje, kultūrinėje, muzikinėje mokyklos veikloje.

Su mokyklos mokytojais ir darbuotojais užtikrinome sveiką, saugią aplinką mokiniams, užkertančią kelią bet kokioms smurto ir prievartos apraiškoms. Stengėmės darbą organizuoti ir dirbti taip, kad mokiniams mokykloje būtų gera, kad jie galėtų išsakyti savo nuomonę, norus, save išreikšti, atsiskleisti, kad neliktų noro ir laiko negatyviems polinkiams.

Nustačiau ir tvirtinau mokyklos 2016 m. finansines programas ir sąmatas. Jas derinau su mokytojų taryba ir mokyklos taryba, pasibaigus finansiniams metams mokytojų tarybai ir mokyklos tarybai pateikiau ataskaitą apie įvykdytas programas, padarytas išlaidas darbo užmokesčiui, turtui, prekėms ir paslaugoms įsigyti. Kontroliavau, kad biudžeto asignavimai būtų naudojami pagal nustatytą paskirtį.

3. Praėjusių metų įstaigos vadovo svarbiausios iniciatyvos ir spręstos problemos bei keliami nauji einamųjų metų uždaviniai ir laukiantys iššūkiai

Didžiausią dėmesį skyriau ugdymo proceso tobulinimui, ugdymo turinio modernizavimui.

Parengiau naują ugdymo planą, organizavau muzikos skyriaus perėjimą prie VIII metų ugdymo, ugdymo programų atnaujinimą. Inicijavau mokinių kūrybinio bendradarbiavimo taikymą ugdymo procese. Rūpinausi mokytojų kvalifikacijos kėlimu ir tobulinimu, sudariau sąlygas, skyriau lėšas ir transportą, kviečiau lektorius, atestavau 2 mokytojus. Ypatingą dėmesį skyriau gabių vaikų ugdymui organizavau mokinių atranką, programų parinkimą, festivalių ir konkursų pasirinkimą, skyriau lėšas, transportą, parūpinau muzikos instrumentus. Inicijavau koncertinę – meninę mokyklos veiklą, bendradarbiavimą su rajono ir respublikos kultūros įstaigomis ir mokyklomis.

Organizavau ūkinę mokyklos veiklą, mokyklos remonto, mokymo priemonių, muzikos instrumentų remonto ir derinimo darbus. Mokyklos lėšomis suremontuotos patalpos, sudarytos geros darbo sąlygos dailės skyriui. Subūriau mokyklos bendruomenę mokyklos 50 - mečio minėjimo renginiams.

Einamųjų metų uždaviniai:

1. Ugdymo proceso tobulinimas, pamokų veiksmingumo didinimas, gerosios patirties skleidimas.
2. Gabių vaikų ugdymas, profesinės linkmės muzikinio ugdymo modulio taikymas.
3. Mokytojų profesinės, pedagoginės kvalifikacijos tobulinimas.
4. Europietiškų, lietuviškų ir savo krašto meninių tradicijų puoselėjimas.
5. Pereiti prie Švietimo ir mokslo ministro rekomendacijomis patvirtinto ugdymo plano muzikos skyriuje - 4 m. pradinis, 4 m. pagrindinis ugdymas.
6. Ypatingą dėmesį skirti kiekvieno mokinio pažinimui, jo individualios programos sudarymui, bendradarbiavimui su tėvais.
7. Plėsti kultūrinę – meninę mokyklos veiklą.
8. Bendradarbiauti su šalies ir užsienio muzikos ir meno mokyklomis.
9. Mokyklos meno kolektyvams paruošti 2018 m. respublikinės dainų šventės repertuarą.
10. Tinkamai įrengti, aprūpinti mokymo priemonėmis dailės skyriaus patalpas, atnaujinti „Meno koridorių“.

Iššūkis – gabiausiems mokiniams dalyvauti tarptautiniuose konkursuose.

Molėtų menų mokyklos direktorius

Kazimieras Tučinskas